**Heti gazdasági figyelő – HORVÁTORSZÁG**

1. **GAZDASÁGI HÍREK**

**A bosznia-hercegovinai szerb entitás kormánya nem hagyta jóvá földgázhálózatuk összekapcsolását a Horvátországival**

A bosznia-hercegovinai szerb entitás (Republika Srpska) kormánya nem adta ki az előzetes engedélyt a horvát és bosznia-hercegovinai földgázvezeték Zagvozd – Posusje közötti interkonnektor építését. Az ún. Déli interkonnekció lehetőséget nyújtott volna az Ion-Adriai tengeri földgázvezetékre (IAP) való csatlakozásra, a projekt kivitelezői a Plinacro és BH-Gas vállalatok lettek volna, értéke 113,5 M EUR, míg a megvalósítás az EBRD finanszírozásával történt volna. Tomislav Coric, környezetvédelmi és energetikai miniszter kijelentette, hogy a beszállítási irányok diverzifikációja mindenképpen hasznos az ellátásbiztonság szempontjából, de a szerb entitás kormányának visszautasítása a szomszédos ország belügye.

**Várható a horvát hitelkockázati minősítés javítása**

Makrogazdasági szakértők szerint a március 22-én esedékes újabb jelentésében a Standard&Poors hitelminősítési ügynökség javítani fogja Horvátország hitelkockázati besorolását a BBB-, azaz a legalacsonyabb befektetői szintre. Ennek legfontosabb okai az Európai Bizottság március 6-án közzétett jelentése, amely szerint a horvát makrogazdasági kiegyensúlyozatlanság többé nincs a túlzott kategóriában, valamint a 10 éves lejáratú államadósságra a hozam 2,04 százalékról 1,98 százalékra csökkent.

1. **MAKROGAZDASÁGI MUTATÓK**

Az Állami Statisztikai Hivatal (DZS) március 15-én közzé tett adatai szerint a 2019. február havi infláció mértéke 1,4 százalék volt.

1. **KORMÁNYHATÁROZATOK**

**A kormány a 2019. március 15-én megtartott ülésén a következő gazdasági, illetve pénzügyi vonatkozású határozatot hozta:**

* Az EU szabályaival való jogharmonizáció keretein belül elfogadta a Pénzmosásnak és a terrorizmus finanszírozásának megakadályozásáról szóló törvény módosításának végleges tervezetét, valamint az Európai Gazdasági Térség tagállamai állampolgárairól szóló törvény tervezetét, amelyeket megküldött a parlamentnek megvitatásra és elfogadásra.
* Elfogadta a cukorrépa termesztőknek nyújtandó támogatások programját a 2019-2021 közötti időszakra, amely szerint az éves támogatás keretösszege mindhárom évben 20 M HRK (2,7 M EUR).

*Forrás: Magyarország Nagykövetsége, Horvátország, Zágráb*